Den amerikanske rapstjerne A$AP Rocky har fredag fået forlænget sin varetægtsfængsling med en uge af byretten i Stockholm.

Musikeren, hvis rigtige navn er Rakim Mayers, blev anholdt kort efter midnat 3. juli. Det skete, efter at han angiveligt var involveret i et gadeslagsmål i den svenske hovedstad den 30. juni.

Den 30-årige rapper beskyldes for overfald, og de svenske anklagere har fredag fået frem til 25. juli til at efterforske sagen.

Læs også : Risikerer seks års fængsel: Verdensstjerner kræver fængslet rapper løsladt

Tidligere har en underskriftsindsamling også fået store stjerner som Post Malone, Justin Bieber og Frank Ocean til at ytre deres støtte til rapperen.

Stockholms byret besluttede 5. juli, at A$AP Rocky skulle holdes i myndighedernes varetægt, mens sagen efterforskes.

Retten vurderede, at der var risiko for, at rapperen ville flygte.

A$AP Rockys svenske advokat, Slobodan Jovicic, er uenig i fredagens afgørelse ved byretten i Stockholm.

Han påpeger, at det ikke giver mening at tro, at A$AP Rocky ville finde på at flygte. Hvis han skulle blive væk, ville det nemlig betyde, at han ikke vil kunne vende tilbage til Europa af frygt for at blive anholdt.

- Jeg er rigtig skuffet, selv om det også var meget forventet, når man ser på vores regler for varetægtsfængsling. Det er rigtig nemt at tilbageholde folk, lyder det fra den svenske advokat.

Læs også : Risikerer seks års fængsel: Verdensstjerner kræver fængslet rapper løsladt

A$AP Rocky slog for alvor igennem med sangen "Fuckin' Problems" fra 2012, der har mere end 400 millioner afspilninger på streamingtjenesten Spotify.

Han gav i juni koncert ved festivalen Tinderbox i Odense.